**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Οκτωβρίου 2022, ημέρα Τρίτη και ώρα 16.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας Μάνη -Παπαδημητρίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007».

Στη συνεδρίαση παρέστησαν ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Κελέτσης Σταύρος, Κόνσολας Εμμανουήλ (Μάνος), Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, κύριε Υφυπουργέ, καλησπέρα σας.

Είναι η πρώτη συνεδρίαση της νέας Κοινοβουλευτικής Συνόδου. Επομένως, να ευχηθώ σε όλους, καλή κοινοβουλευτική χρονιά.

 Αρχίζει η συνεδρίαση της Διαρκούς Επιτροπής, Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007».

Κύριε Υφυπουργέ, θέλετε τον λόγο τώρα ή στο τέλος της συνεδρίασης;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Στο τέλος.

 **ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Ιωάννης Παππάς.

**ΙΩΑΝΝΗΣ ΠΑΠΠΑΣ (Εισηγητής της Πλειοψηφίας):** Κυρία Πρόεδρε, κύριε Υπουργέ, αξιότιμα μέλη της Επιτροπής, το προτεινόμενο σχέδιο νόμου του Υπουργείου Προστασίας του Πολίτη με τίτλο «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν, χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007» αποτελεί μια τυπική, αλλά ταυτόχρονα και μια ουσιαστική διαδικασία.

Ουσιαστική, διότι αντιμετωπίζει ένα ζήτημα, το οποίο αντιμετωπίζει ολόκληρος ο δυτικός κόσμος. Πρόκειται για μεταναστευτικές ροές, οι οποίες έχουν πολλαπλό αποτύπωμα. Οι συνέπειες που προκαλούνται είναι οικονομικές, κοινωνικές, ανθρωπιστικές και πολιτικές, τόσο σε εθνικό όσο σε ευρωπαϊκό επίπεδο.

Οι μεταναστευτικές ροές μετά το ξέσπασμα του πολέμου και κυρίως μετά τη συνέχισή του έχουν άλλα χαρακτηριστικά από εκείνα των ροών που γνωρίζαμε πριν από το 2019.

Το νέο αυτό περιβάλλον έχει στρέψει την προσοχή πολλών ευρωπαϊκών χωρών στο φαινόμενο της μετακίνησης πληθυσμών, της μετανάστευσης και κυρίως της παράτυπης μετανάστευσης, το οποίο είναι ένα σοβαρό και καίριο ζήτημα.

 Αποτέλεσμα είναι οι παράτυποι μετανάστες να γίνονται αντιληπτοί, όχι μόνο σε εθνικό, αλλά και ως ένα κοινό πρόβλημα και ζήτημα άμεσης αντιμετώπισης.

Κάποιος μπορεί να επιχειρηματολογήσει λέγοντας ότι η Ευρώπη άργησε να το αντιληφθεί αυτό. Σε αυτό το επιχείρημα μπορούμε να πούμε και να απαντήσουμε, «Κάλλιο αργά παρά ποτέ».

Θα μου επιτρέψετε να θίξω και ένα ακόμα σημαντικό ζήτημα, το οποίο «αγγίζουν» οι Συμφωνίες, όπως αυτή η οποία συζητάμε. Μιλάω για την αντιμετώπιση των κυκλωμάτων διακίνησης παράτυπων μεταναστών. Είναι εκείνοι που σπεύδουν να εκμεταλλευτούν τον ανθρώπινο πόνο και την ελπίδα για ένα καλύτερο παρόν και ακόμα ένα καλύτερο μέλλον. Τέτοιες φωνές, λοιπόν, εξουδετερώνουν και αφοπλίζουν τα συγκεκριμένα κυκλώματα. Δεν είναι λίγες οι φορές που είδαμε το φαινόμενο της μετανάστευσης, το οποίο παρατηρείται από την αρχαιότητα, να εργαλειοποιείται, για την επίτευξη άλλων στόχων.

Σε αυτό το πλαίσιο κινείται και το υπό κύρωση Εφαρμοστικό Πρωτόκολλο μεταξύ της χώρας μας και της Δημοκρατίας της Μολδαβίας.

Κυρίες και κύριοι συνάδελφοι, το Πρωτόκολλο μεταξύ Ελλάδας και Μολδαβίας για την εφαρμογή της συμφωνίας για την επανεισδοχή προσώπων που διαμένουν χωρίς άδεια που υπογράφηκε στην Αθήνα στις 28 Μαρτίου του 2014, πρέπει να κυρωθεί με τυπικό νόμο και στη συνέχεια θα ενσωματωθεί στην ελληνική νομοθεσία, θα αποτελέσει αναπόσπαστο μέρος της και θα τεθεί σε ισχύ στις διμερείς σχέσεις της χώρας μας με τη Μολδαβία, όπως συμβαίνει με όλες τις διμερείς συμφωνίες. Η αναγκαιότητα της κύρωσης του συγκεκριμένου Πρωτοκόλλου ενισχύεται και από τις κρατούσες συνθήκες, με τη Μολδαβία να δέχεται μεγάλη πίεση στα σύνορά της λόγω του πολέμου. Μακροπρόθεσμος στόχος, είναι να αντιμετωπιστεί η παράτυπη μετανάστευση και εν τέλει να περιοριστεί. Αυτό όμως δε μπορεί να γίνει χωρίς να καθοριστούν τεχνικές λεπτομέρειες για την εφαρμογή της συμφωνίας, με σκοπό την βελτιστοποίηση της εργασίας των αρμόδιων Αρχών και η λειτουργία της διαδικασίας να ενταχθεί σε συγκεκριμένο πλαίσιο. Οι στόχοι που επιδιώκονται με τις προτεινόμενες ρυθμίσεις δεν θα μπορούσαν να επιτευχθούν με αλλαγή διοικητικής πρακτικής, συμπεριλαμβανομένης της δυνατότητας νέας ερμηνευτικής προσέγγισης της υφιστάμενης νομοθεσίας.

Κυρίες και κύριοι συνάδελφοι, ας δούμε αναλυτικά τώρα τα άρθρα του υπό κύρωση Πρωτοκόλλου συνεργασίας, το οποίο διαρθρώνεται σε δύο μέρη, με εννιά επιμέρους άρθρα και τρία παραρτήματα.

Στο άρθρο 1 προσδιορίζονται οι αρμόδιες Αρχές για την υποβολή, την παραλαβή και την εξέταση των αιτήσεων επανεισδοχής και διέλευσης για την ελληνική πλευρά- Ήδη το Υπουργείο Προστασίας του Πολίτη τις διενεργεί- καθώς και οι αντίστοιχες Αρχές για την πραγματοποίηση της συνέντευξης, για τον καθορισμό της ιθαγένειας των προσώπων και της έκδοσης ανάλογου ταξιδιωτικού εγγράφου επανόδου, σύμφωνα με την παράγραφο 3 του άρθρου 8 της συμφωνίας επανεισδοχής μεταξύ Ευρωπαϊκής Ένωσης και Μολδαβίας. Προβλέπεται επίσης, η ανταλλαγή καταλόγων, σημείων επαφής, για την εφαρμογή της εν λόγω συμφωνίας, καθώς και η αλληλοενημέρωση για τις αλλαγές, τόσο στις αρμόδιες Αρχές, όσο και στα σημεία επαφής.

Στο άρθρο 2 καθορίζονται τα διεθνή σημεία διέλευσης των συνόρων και προβλέπεται, ότι τα συμβαλλόμενα μέρη θα αλληλοενημερώνονται για τις αλλαγές των σημείων αυτών.

Στο άρθρο 3 προβλέπεται ο τρόπος υποβολής της αίτησης επανεισδοχής ή διέλευσης τράνζιτ- όπως είναι γνωστό σε όλους μας- καθώς και αποστολής των αντίστοιχων απαντήσεων στις αρμόδιες Αρχές των συμβαλλομένων μερών. Επιπλέον, καθορίζονται οι λεπτομέρειες μεταγωγής του προς επανεισδοχή προσώπου, σε περίπτωση έγκρισης αίτησης επανεισδοχής.

Στο άρθρο 4 προβλέπεται, ότι το αιτούν μέρος μπορεί να χρησιμοποιήσει ως αποδεικτικά στοιχεία της ιθαγένειας ή των όρων επανεισδοχής υπηκόων τρίτων χωρών ή απάτριδων και άλλα μέσα και έγγραφα, εκτός από εκείνα που αναφέρονται στα παραρτήματα 1 έως 4 της συμφωνίας επανεισδοχής μεταξύ Ευρωπαϊκής Ένωσης και Μολδαβίας, τα οποία δύναται να τα συνάψει στην αίτηση επανεισδοχής. Επιπλέον, το μέρος το οποίο απευθύνεται η αίτηση, αποφασίζει αν θα λάβει υπόψιν του τα εν λόγω μέσα και έγγραφα.

Στο άρθρο 5 παρατίθενται ειδικότεροι όροι που διέπουν τη χρήση συνοδών κατά τη διενέργεια πράξεων επανεισδοχής ή διέλευσης τράνζιτ στα εδάφη των συμβαλλομένων μερών. Ειδικότερα προβλέπεται, ότι οι συνοδοί που εκτελούν τα καθήκοντά τους δυνάμει της συμφωνίας επανεισδοχής μεταξύ Ευρωπαϊκής Ένωσης και Μολδαβίας και του υπό κύρωση Πρωτοκόλλου, απολαμβάνουν την ίδια προστασία και συνδρομή που προβλέπεται και στους αντίστοιχους υπαλλήλους των Αρχών του μέρους εις στο οποίο απευθύνεται η αίτηση. Οι συνοδοί υποχρεούνται να τηρούν τη νομοθεσία του μέρους του οποίου απευθύνεται η αίτηση, περιορίζοντας τη δράση τους στο μέτρο της αυτοάμυνας. Εν απουσία αρμόδιων υπαλλήλων του μέρους στο οποίο απευθύνεται η αίτηση, οι συνοδοί δύνανται να προβαίνουν σε εύλογη και ανάλογη δράση για την αντιμετώπιση άμεσου και σοβαρού κινδύνου. Το μέρος στο οποίο αποστέλλεται η αίτηση μπορεί να εξασφαλίσει, αν χρειαστεί, την επιτήρηση και επιβίβασή του, επί συνοδεία προσώπου, σε συμφωνία με το Προσωπικό ασφαλείας.

Αν οι συνοδοί του αιτούντος μέρους υποστούν ζημιά κατά την εκτέλεση καθηκόντων τους, υπόχρεοι καταβολής αποζημίωσης είναι το αιτούν μέρος.

Στο άρθρο 6, ορίζεται ότι τα έξοδα μεταγωγής, στο πλαίσιο επανεισδοχής ή διέλευσης τράνζιτ, επιβαρύνουν το αιτούν μέρος. Στην περίπτωση που τα έξοδα μεταγωγής επιβαρύνουν το μέρος προς το οποίο απευθύνεται η αίτηση, θα αποδίδονται από το αιτούν μέρος, βάσει του άρθρου 15 της Συμφωνίας σε ευρώ και συγκεκριμένο χρονικό διάστημα. Αν η επανεισδοχή γίνει εκ σφάλματος, το αιτούν μέρος καλύπτει τα έξοδα, εφόσον ενημερωθεί για τους λόγους που δεν πληρούνται οι προϋποθέσεις των άρθρων 2 ως 5 της Συμφωνίας.

Στο άρθρο 7, καθορίζεται ως γλώσσα επικοινωνίας μεταξύ των μερών η αγγλική.

Στο άρθρο 8, προβλέπεται ότι τα παραρτήματα 1, 2 και 3 αποτελούν αναπόσπαστο μέρος του παρόντος πρωτοκόλλου.

Τέλος, στο άρθρο 9 προβλέπεται η έναρξη ισχύος, η λήξη, καθώς και τροποποίηση του υπό κήρυξη πρωτοκόλλου.

Κυρίες και κύριοι συνάδελφοι, οι συμφωνίες επανεισδοχής με τρίτες χώρες, όπως αυτή που συζητάμε σήμερα και θα κληθούμε να κυρώσουμε, συνιστούν ένα κρίσιμο εργαλείο για τη χώρα μας. Η ορθή και αποτελεσματική εφαρμογή τους μπορεί να αποφέρει άμεσα και απτά αποτελέσματα, αλλά και μεσομακροπρόθεσμα. Παράλληλα, μπορεί να αποτελέσει τη βάση για περαιτέρω συνεργασία, διασφαλίζοντας, πάνω απ’ όλα, τα συμφέροντα της χώρας μας.

Επιπροσθέτως, οι συμφωνίες επανεισδοχής συνιστούν αποτρεπτικό παράγοντα για τους επίδοξους παράτυπους μετανάστες και τα κυκλώματα, πάνω από όλα, διακίνησης. Ενισχύουν και υποβοηθούν την εθελούσια επιστροφή παράτυπων μεταναστών και προσδίδουν προστιθέμενη αξία και αυξημένο βάρος στην πολιτική της χώρας μας επί του θέματος, τόσο σε εθνικό όσο και σε ευρωπαϊκό επίπεδο.

Στο πλαίσιο υλοποίησης αυτού του πνεύματος εργασίας κινείται και το υπό κύρωση πρωτόκολλο μεταξύ της χώρας μας και της δημοκρατίας της Μολδαβίας. Σας ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ(Αντιπρόεδρος της Επιτροπής):** Και εμείς σας ευχαριστούμε κύριε συνάδελφε και για την τήρηση του χρόνου. Το λόγο θα λάβει στη συνέχεια ο Εισηγητής της Μειοψηφίας, συνάδελφος κ. Διονύσιος-Χαράλαμπος Καλαματιανός. Κύριε συνάδελφε θα έχετε κι εσείς το λόγο για 12 λεπτά.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ(Εισηγητής της Μειοψηφίας):** Κυρία Πρόεδρε, κυρίες και κύριοι συνάδελφοι, είμαστε όλοι σοκαρισμένοι και συγκλονισμένοι από όλα αυτά που έχουν δει το φως της δημοσιότητας, σχετικά με τον βιαστή, τον παιδεραστή, που βίαζε, εκβίαζε και εξέδιδε ένα παιδί 12 χρόνων. Είμαστε σοκαρισμένοι από το μέγεθος της απανθρωπιάς, το μέγεθος της διαστροφής, το μέγεθος της σαπίλας.

Μια κοινωνία είναι αποτυχημένη όταν αδιαφορεί και βιάζεται και εκδίδεται ένα παιδί. Μία κοινωνία είναι συνένοχη, μια πολιτεία είναι συνένοχη, όταν δεν κάνει τα πάντα για να αποκαλυφθούν και να τιμωρηθούν οι συνένοχοι, όλοι οι εγκληματίες. Είναι συνένοχη μια κοινωνία και μια πολιτεία, αν τους επιτρέψει με πράξεις ή παραλείψεις να βιάσουν ξανά παιδιά. Πολύ περισσότερο είναι συνένοχη αν επιτρέψει τη συγκάλυψη αυτών των ειδεχθών εγκλημάτων. Πραγματικά πιστεύουμε, ότι το γεγονός ότι αυτός που έχει συλληφθεί μέχρι τώρα είναι μέλος της Νέας Δημοκρατίας, έχει ανασταλεί η κομματική του ιδιότητα, όπως μας ενημέρωσε ο κυβερνητικός εκπρόσωπος. Δεν έχει διαγραφεί, έχει ανασταλεί. Το γεγονός ότι έχει λάβει δεκάδες απευθείας αναθέσεις από το δημόσιο και έχει φωτογραφηθεί με πάρα πολλά στελέχη……

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ(Αντιπρόεδρος της Επιτροπής):** Κύριε συνάδελφε, αντιλαμβάνομαι ότι είναι ένα θέμα της επικαιρότητας, αλλά ξεφεύγουμε τελείως και από το νομοσχέδιο. Φυσικά θα απαντήσει ο κ. Υπουργός. Όλοι καταδικάζουμε αυτά τα αποτρόπαια εγκλήματα, κύριε συνάδελφε. Αλλά επειδή βλέπω ότι επεκτείνεστε και σε άλλα ζητήματα, παρακαλώ να περιοριστείτε.

 **ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ(Εισηγητής της Μειοψηφίας):** Μπορώ να μιλήσω; Ακούστε με. Συζητάμε ένα νομοσχέδιο, μια κύρωση νόμου που φέρνει το Υπουργείο Προστασίας του Πολίτη. Είναι ένα θέμα που έχει συγκλονίσει όλους μας. Επιτρέψτε μου να τοποθετηθώ.

 **ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κύριε συνάδελφε, επιτρέψτε μου, δεν σας στερεί κανείς τον λόγο, είναι μία αποτρόπαιη πράξη, αλλά επεκτείνεστε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Αυτό που συζητάμε αφορά όλη την κοινωνία, είναι συγκλονισμένη όλη η κοινωνία, αυτό συζητάει όλος ο κόσμος, αφήστε με να τοποθετηθώ! Στο ένα λεπτό με διακόπτετε. Γιατί; Φοβάστε κάτι;

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Φυσικά και όχι!

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Αφήστε με, σας παρακαλώ πάρα πολύ, να τοποθετηθώ όπως θέλω εγώ. Είμαι Εισηγητής, θα αναφερθώ στα ζητήματα που έθεσε και ο κύριος συνάδελφος, δεν χρειάζεται εκτενή αναφορά, μια κύρωση νόμου είναι, θα πω στο τέλος κάποια πράγματα, αλλά θέλω να τοποθετηθώ για τα θέματα της επικαιρότητας. Πάντα γίνεται αυτό. Δεν νομίζω ότι λέω κάτι διαφορετικό, δεν λέω κάτι που σας ενοχλεί. Εάν δεν σας ενοχλεί, λοιπόν, αφήστε με να μιλήσω.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κύριε συνάδελφε, φυσικά δε μας ενοχλεί και επαναλαμβάνω και συνηγορώ κι εγώ σ’ αυτό που λέμε όλοι ότι πρόκειται για αποτρόπαια και φρικτά εγκλήματα!

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Επιτρέψτε μου να τα διατυπώσω, όμως! Έχετε την άποψή σας, έχω τη δική μου, αφήστε με να την πω! Μπορώ; Σας ευχαριστώ.

Παρότι, λοιπόν, έχει αυτά τα χαρακτηριστικά ο δράστης, σε καμία περίπτωση δεν πιστεύουμε ότι μπορεί να έχει ειδική μεταχείριση. Εκεί θα κατέληγα κι εάν με αφήνατε να ολοκληρώσω θα τα ακούγατε όλα! Μη με διακόπτετε σας παρακαλώ πολύ!

Αναμένουμε, λοιπόν, να δοθούν άμεσα στη δημοσιότητα τα στοιχεία και των δύο συλληφθέντων και όχι μόνο αυτών, αλλά και των 213 οι οποίοι είχαν επαφή με το δράστη αφού είδαν το πορνογραφικό υλικό. Γιατί το λέμε αυτό; Γιατί πρέπει να αποκαλυφθεί πλήρως, σε όλο το μέγεθος και το βάθος, αυτή η τρομερή υπόθεση. Μιλάμε για παιδιά, μιλάμε για βιασμούς παιδιών! Το βρώμικο, το σαρκοβόρο αυτό κύκλωμα πρέπει να ξεσκεπαστεί! Πιστεύω ότι συμφωνούμε όλοι σ’ αυτό. Όλοι οι συμμετέχοντες πρέπει να αναγνωριστούν από το ίδιο το θύμα ή άλλα θύματα. Πρέπει να γίνει αυτό για να τιμωρηθούν οι δράστες και να αποφευχθούν βιασμοί παιδιών στο μέλλον. Κάθε καθυστέρηση, κάθε κωλυσιεργία δημοσιοποίησης ή ελέγχου σε κινητά και υπολογιστές των δραστών είναι κρίσιμη. Θα έχει αρνητικές συνέπειες στην έρευνα και θα επιτρέψει να ξανασυμβούν τέτοια ειδεχθή εγκλήματα. Άμεσες, λοιπόν, αποτελεσματικές ενέργειες για να αποκαλυφθεί πλήρως αυτό το σάπιο κύκλωμα και να προστατευτούν τα παιδιά μας. Απαιτείται, βέβαια, για να προστατευθεί και η οικογένεια και το παιδί, να αποχωρήσουν και τα Μέσα Μαζικής Ενημέρωσης από το σπίτι.

Σε αυτά, λοιπόν, πρέπει να δίνετε έμφαση το Υπουργείο Προστασίας του Πολίτη. Προτεραιότητα της κάθε κυβέρνησης θα έπρεπε να είναι η προστασία του πολίτη, η αντιμετώπιση του εγκλήματος, η προάσπιση του Συντάγματος και των δημοκρατικών θεσμών. Προτεραιότητα θα έπρεπε να είναι η ενίσχυση των Υπηρεσιών της Αστυνομίας που έχουν αρμοδιότητα την καταπολέμηση του εγκλήματος και την ασφάλεια του πολίτη. Δυστυχώς, όμως, σήμερα αυτές οι Υπηρεσίες παραμένουν υποστελεχωμένες. Θα έπρεπε να δίνετε έμφαση στην πρόληψη του εγκλήματος, στην αντιμετώπιση των οικονομικών, κοινωνικών, ψυχιατρικών αιτιών που το γεννούν, στη στελέχωση των Υπηρεσιών με ειδικούς επιστήμονες που θα βοηθήσουν στην πρόληψη και στην αντιμετώπιση της βαρύνουσας εγκληματικότητας, του οργανωμένου εγκλήματος, της παιδεραστίας, των γυναικοκτονιών, της ενδοοικογενειακής βίας και της έμφυλης βίας και άλλα.

Εκεί πρέπει να δοθεί, λοιπόν, έμφαση και δεν πρέπει να ασχολούμαστε με ιδεοληψίες τύπου Πανεπιστημιακής Αστυνομίας. Στο Πανεπιστήμιο η Αστυνομία επενέβαινε, όπως έκανε και το 2017 και το 2018, για να αντιμετωπίσει εγκλήματα και έγιναν συλλήψεις και το 2017 και το 2018. Απεδείχθη, με την επέμβαση που έγινε πρόσφατα στην Εστία στου Ζωγράφου, ότι η Πανεπιστημιακή Αστυνομία δεν έχει κανένα ρόλο, άλλες Υπηρεσίες και δυνάμεις της Ελληνικής Αστυνομίας επενέβησαν, όπως επενέβαιναν ξαναλέω και το 2017 και το 2018. Άρα, λοιπόν, σταματήστε αυτό το λάθος, σταματήστε την ιδεοληψία που γίνεται για επικοινωνιακούς, προφανώς, λόγους στο χώρο του Πανεπιστημίου. Καμία σχέση δεν έχει η Πανεπιστημιακή Αστυνομία με το Πανεπιστήμιο! Υπάρχουν Υπηρεσίες Ασφάλειας του ίδιου του Πανεπιστημίου που μπορούν να δουλέψουν και να έχουν αποτέλεσμα. Αυτό γίνεται σε όλες τις ευρωπαϊκές χώρες. Αφήστε, λοιπόν, να γίνει αυτό και στην Ελλάδα. Ποιο σκοπό υπηρετεί η ειδική Υπηρεσία μέσα στα Πανεπιστήμια; Απέδειξε ότι δεν έχει κανέναν ρόλο!

Στο προσφυγικό τώρα, θρηνήσαμε δεκάδες συνανθρώπους μας στη θάλασσα στα Κύθηρα και στη Λέσβο ξανά. Τι συμβαίνει με αυτούς τους ανθρώπους; Φεύγουν γιατί δεν έχουν ζωή στον τόπο τους. Πόλεμοι, πείνα, δίψα, καταστροφή. Αυτοί που μπαίνουν μέσα σε ένα σαπιοκάραβο για να πάνε σε έναν άλλο τόπο δεν το κάνουν επειδή έτσι τους αρέσει για τουρισμό, το κάνουν γιατί η στεριά που αφήνουν πίσω τους είναι πιο επικίνδυνη.

 Άρα, λοιπόν, χρειάζεται εγρήγορση και από την Ευρωπαϊκή Ένωση. Δεν μπορεί να αφήνει μόνη της την Ελλάδα να διαχειριστεί αυτό το τεράστιο πρόβλημα. Δεν μπορεί να γίνει η Ελλάδα «αποθήκη» ψυχών και ο δεσμοφύλακας της Ευρώπης. Χρειάζονται λύσεις μετεγκατάστασης, επανεγκατάστασης, συνολικής διαχείρισης αυτού του θέματος. Είναι εκτεθειμένη βέβαια η Κυβέρνηση και με τη νησίδα στον Έβρο, όπου είχαν εγκλωβιστεί 38 πρόσφυγες και μετανάστες. Τι είπε τότε η Κυβέρνηση; Είπε ότι είναι τουρκική η νησίδα. Τι προκύπτει από έγγραφο του Υπουργείου Εθνικής Άμυνας; Προκύπτει ότι ένα μέρος της νησίδας αυτής είναι ελληνική. Τι συμβαίνει τώρα; Τι θα γίνει που δικαιώνεται ο ΣΥΡΙΖΑ για την κριτική που άσκησε; Παραχώρησε η Κυβέρνηση ελληνικό έδαφος στην Τουρκία; Πείτε μας τι θα κάνετε.

Έρχομαι στο νομοσχέδιο. Έρχεται προς κύρωση, λοιπόν, το Πρωτόκολλο αυτό για την εφαρμογή της Συμφωνίας μεταξύ της Ευρωπαϊκής Κοινότητας και Μολδαβίας. Έχει υπογραφεί από τις 10 Οκτωβρίου του 2007. Γιατί τι φέρνετε σήμερα; Η πραγματικότητα μας έδειξε ότι λόγω της οικονομικής κρίσης το 2009, 2010 και της πανδημίας και του πολέμου τώρα, επέστρεψαν πάρα πολλοί μετανάστες από τις πρώην Ανατολικές Χώρες στις πατρίδες τους ή πήγαν σε άλλες χώρες της Ευρώπης.

Στην πράξη, λοιπόν, η Συμφωνία αυτή θα έχει μικρή εφαρμογή. Το διαπιστώνουμε αυτό από την έλλειψη χεριών στη συγκομιδή αγροτικών προϊόντων. Το βλέπουμε και στην έλλειψη προσωπικού στον τουρισμό. Εμείς πιστεύουμε ότι δεν πρέπει να γίνονται γενικεύσεις. Δεν πρέπει να γίνεται «κυνήγι μαγισσών». Πρέπει να υπάρχει ανθρωπισμός και σεβασμός στο Διεθνές Δίκαιο και τις Συνθήκες. Πρέπει να υπάρχει σεβασμός στο κράτος δικαίου, εφόσον ολοκληρωθούν τα ένδικα μέσα. Το 2007 που υπεγράφη η Συμφωνία έως σήμερα, τα δεδομένα έχουν αλλάξει. Η Ευρώπη και όλος ο κόσμος έχει αλλάξει. Η οικονομική κρίση, η πανδημία και ο πόλεμος αλλάζουν τις προτεραιότητες του κόσμου. Τις θέτουν κάτω από ένα νέο πρίσμα και τις οδηγούν σε άλλες οπτικές. Ο κόσμος τρέχει σε άλλους ρυθμούς. Η Κυβέρνηση, όμως, σέρνεται πίσω από τις εξελίξεις, αντί να έχει όραμα και στρατηγική.

Είναι προφανές, λοιπόν, ότι δεν μπορεί να υπερβεί τις αδυναμίες της και γι’ αυτό είναι απαραίτητη πολιτική αλλαγή. Ευχαριστώ.

**ΑΝΝΑ ΜΑΝΗ –ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κύριε Καλαματιανέ, η θέση σας;

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Επιφυλασσόμαστε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΑΝΝΑ ΜΑΝΗ –ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κυρίες και κύριοι συνάδελφοι, φαντάζομαι ότι όλοι καταδικάζουμε απερίφραστα αυτά τα φρικτά και αποτρόπαια εγκλήματα που τελούνται εις βάρος ανήλικων παιδιών. Όλη η ελληνική κοινωνία τα καταδικάζει έτσι και η Ελληνική Βουλή.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής)**: Κυρίες και κύριοι συνάδελφοι, όπως είναι γνωστό η Ευρωπαϊκή Ένωση έχει υπογράψει Συμφωνίες επανεισδοχής με τρίτες χώρες - συνολικά 17 τον αριθμό – μία από τις οποίες είναι και η Δημοκρατία της Μολδαβίας. Οι Συμφωνίες επανεισδοχής παρέχουν ένα δομημένο πλαίσιο συνεργασίας μεταξύ των χωρών της Ευρωπαϊκής Ένωσης και των τρίτων χωρών θεσπίζοντας ταχείες και αποτελεσματικές διαδικασίες για την αναγνώριση, την επανατεκμηρίωση και την επιστροφή ατόμων που προέρχονται από το ένα κράτος και διαμένουν χωρίς άδεια στην επικράτειά του άλλου.

Μία προκαταρκτική παρατήρηση. Αυτά τα τρία και πλέον χρόνια, έχω εισηγηθεί εκ μέρους της Κοινοβουλευτικής μας Ομάδας, την ενσωμάτωση αρκετών Διεθνών Συμβάσεων, Συμφωνιών και Πρωτοκόλλων που έχει υπογράψει το Υπουργείο Προστασίας του Πολίτη. Κοινό στοιχείο είναι η καθυστερημένη ενσωμάτωσή τους στην ελληνική έννομη τάξη, όπως κανονικά επιβάλλει το άρθρο 28, παράγραφος 1 του Συντάγματος.

 Συζητάμε σήμερα την ενσωμάτωση ενός εφαρμοστικού πρωτοκόλλου το οποίο υπεγράφη πριν από 8,5 χρόνια. Όπως είναι απολύτως εύλογο, οι συνθήκες υπογραφής του εφαρμοστικού πρωτοκόλλου με τη Μολδαβία, τον Μάρτιο του 2014, είναι βεβαίως παντελώς διαφορετικές από τις τωρινές συνθήκες ενσωμάτωσης του. Και μολονότι η κυβέρνηση επαίρεται συνεχώς για την καλή νομοθέτηση, δεν έχει καταφέρει αυτά τα τρεισήμισι χρόνια να επισπεύσει την κύρωση διεθνών συμβάσεων και συμφωνιών ή την ενσωμάτωση οδηγιών. Να θυμηθούμε απλά σ αυτό το σημείο τη μεγάλη προσφυγική πίεση που δέχθηκε η Δημοκρατία της Μολδαβίας τον Μάρτιο του 2022, λόγω της εισβολής της Ρωσίας στην Ουκρανία. Αυτό είχε ως συνέπεια το Ευρωπαϊκό Συμβούλιο να αποφασίσει στήριξη της Μολδαβίας, τόσο σε θέματα καθυστερημένων διεθνών υποχρεώσεων της Ελλάδας, αλλά και λόγω της διευκόλυνσης της ενταξιακής πορείας της Δημοκρατίας της Μολδαβίας στο ευρωπαϊκό κεκτημένο.

Θα μου επιτρέψετε στη συνέχεια, να αναφερθώ σε κάποια τρέχοντα ζητήματα επικαιρότητας που αφορούν το Υπουργείο Προστασίας του Πολίτη. Φυσικά και έχουμε συγκλονιστεί όλοι με αυτό το οποίο μάθαμε και ελπίζουμε ότι θα φτάσει σε μια ταχεία διαλεύκανση της υπόθεσης η αστυνομία, γιατί είναι πάρα πολύ πιθανόν όλο αυτή η υπόθεση να αποτελεί μέρος ενός ευρύτερου κυκλώματος. Μόλις την Παρασκευή 7 Οκτωβρίου 2022, ο Συνήγορος του Πολίτη, αρμόδιος φορέας για την παρακολούθηση και προώθηση της εφαρμογής της ίσης μεταχείρισης, εξέδωσε ένα πόρισμα αναφορικά με τη δυσμενή διάκριση που υφίστανται τα διεμφυλικά άτομα κατά τη διαδικασία των εισαγωγικών εξετάσεων στις σχολές της Ελληνικής Αστυνομίας.

Πόρισμα που εκδόθηκε μετά από αναφορά του Σωματείου Υποστήριξης Διεμφυλικών που αφορούσε προκήρυξη της ΕΛ.ΑΣ. του Μαΐου του 2018, για τη διεξαγωγή διαγωνισμού εισαγωγής σπουδαστών στις σχολές αξιωματικών και αστυφυλάκων με το σύστημα των γενικών εξετάσεων του Υπουργείου Παιδείας, από την οποία αποκλείονταν υποψήφιοι για λόγους ταυτότητας φύλου. Στο παράρτημα εκείνης της προκήρυξης, στην κατηγορία ψυχικές παθήσεις, αναφέρονταν και ψυχοσεξουαλικές διαταραχές, όπως η διαταραχή ταυτότητας φύλου. Ο Συνήγορος του Πολίτη ζήτησε από το Υπουργείο να επανεξετάσει τον όρο της προκήρυξης, με τη διεύθυνση πάντως του αστυνομικού προσωπικού της ΕΛ.ΑΣ. να απαντά, ότι για τον αποκλεισμό των διεμφυλικών από τις Αστυνομικές Σχολές, δεν συντρέχει ανεπίτρεπτη διάκριση και παραβίαση των διατάξεων του νόμου 4443.

Στην ίδια απάντηση, υποστηρίζεται, ότι ένα διεμφυλικό άτομο δεν μπορεί να ανταποκριθεί στο σύνολο των αστυνομικών καθηκόντων από επιστημονικής ή ιατρικής πλευράς. Αξιολογώντας την απάντηση της ΕΛ.ΑΣ., ο Συνήγορος του Πολίτη σημειώνει, ότι η θέση αυτή, ότι τα διεμφυλικά άτομα αδυνατούν αυτοδικαίως και ανεξαρτήτως εξατομικευμένης εξέτασης της κατάστασης της υγείας τους και της κρίσης των σωματικών τους επιδόσεων να ασκήσουν τα καθήκοντα του αστυνομικού, στερείται ειδικής τεκμηρίωσης. Και καταλήγει το πόρισμα, ότι η καθολική εξαίρεση των διεμφυλικών υποψηφίων από τις Αστυνομικές Σχολές ανεξαρτήτως - το επαναλαμβάνω - εξατομικευμένης ιατρικής και σωματικής κρίσης που προβλέπεται για τους λοιπούς και λοιπές υποψηφίους για εισαγωγή, αποτελεί αναιτιολόγητη, άμεση διάκριση, βάσει του άρθρου 2 παράγραφος 2 του νόμου 4443.

Ο χαρακτηρισμός κυρίες και κύριοι συνάδελφοι της διαταραχής φύλου ως ψυχικής πάθησης, επαναλήφθηκε και στην τελευταία προκήρυξη της ΕΛ.ΑΣ. της 11ης Φεβρουαρίου 2022 για την εισαγωγή σπουδαστών στις σχολές της Ελληνικής Αστυνομίας μέσω του συστήματος των πανελλαδικών εξετάσεων. Γι’ αυτό θα ήθελα μια απάντηση. Δεσμεύεται το Υπουργείο Προστασίας του Πολίτη στην επόμενη προκήρυξη της ΕΛ.ΑΣ. για την εισαγωγή σπουδαστών στις Σχολές Αστυνομίας, η οποία πιθανότατα θα είναι και η τελευταία της παρούσας κυβέρνησης, να καταργήσει τον αναχρονιστικό και αντιεπιστημονικό χαρακτηρισμό της διαταραχής φύλου ως ψυχιατρικής πάθησης;

Από τη μία η Κυβέρνηση εξαγγέλλει, για το θεαθήναι, μία φιλόδοξη εθνική στρατηγική για τα άτομα ΛΟΑΤΚΙ, από την άλλη, όμως, όταν τα φώτα της δημοσιότητας αποσύρονται, εξακολουθούμε να βλέπουμε να εκδηλώνονται εξόφθαλμες διακρίσεις σε βάρος ατόμων αυτής της κοινότητας. Απέναντι, λοιπόν, σε αυτή την υποκρισία της Κυβέρνησης, απαιτούνται κάποιες γενναίες θεσμικές πρωτοβουλίες και η καλλιέργεια ενός διαφορετικού ήθους. Δεν αρκεί απλά ο εκδημοκρατισμός των Σωμάτων Ασφαλείας, απαιτείται ταυτόχρονα και η φιλελευθεροποίηση τους.

Καταληκτικά, θέλω, επίσης, να πω, ότι στον βαθμό που η ΕΛ.ΑΣ., σταδιακά ανοίγεται σε κατηγορίες του πληθυσμού που είναι μειονοτικές - αυτό τη βοηθάει να κάνει καλύτερα και τη δουλειά της - αποκτά διαύλους επικοινωνίας με αυτές τις κατηγορίες του πληθυσμού. Έτσι άρχισε σιγά - σιγά και η ΕΛ.ΑΣ. να προσλαμβάνει και άτομα αλλοδαπής καταγωγής που είχαν έρθει ως μετανάστες. Έτσι διευρύνθηκε και η πρόσληψη των γυναικών. Έτσι σιγά – σιγά άνοιξε η διαδικασία των προσλήψεων και σε άτομα, τα οποία δεν αποτελούν απλώς τμήμα της κυρίαρχης ομάδας των Ελλήνων ιθαγενών αρσενικών κ.λπ., αλλά προσφέρουν στην ΕΛ.ΑΣ. μία δυνατότητα να διευρύνει το φάσμα από το οποίο αντλεί το προσωπικό της. Επίσης, επαναλαμβάνω, της δίνουν τη δυνατότητα να αποκτήσει και διαύλους με κατηγορίες του πληθυσμού, με τις οποίες αυτή τη στιγμή δεν έχει.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Να σας ρωτήσω, ποια είναι η θέση σας επί του νομοσχεδίου.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Επιφυλάσσομαι κυρία Πρόεδρε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):**

Στη συνέχεια τον λόγο θα λάβει ο Ειδικός Αγορητής του Κομμουνιστικού Κόμματος Ελλάδος, κ. Νικόλαος Παπαναστάσης.

Κύριε συνάδελφε, έχετε τον λόγο.

 **ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Συζητάμε σήμερα για την κύρωση ενός Πρωτοκόλλου επανεισδοχής - και συμβαίνει αυτό - αντί να συζητάμε για τις καθημερινές τραγωδίες στις θάλασσές μας και όχι μόνο, σαν την πρόσφατη τραγωδία στα βράχια των Κυθήρων. Οι τραγωδίες αυτές αποτελούν έναν ακόμη κρίκο στην αλυσίδα που έχει μετατρέψει τα νερά του Αιγαίου σε νεκροταφείο ξεριζωμένων ανθρώπων, που προσπαθούν να ξεφύγουν από τους ιμπεριαλιστικούς πολέμους των Ηνωμένων Πολιτειών της Αμερικής, του ΝΑΤΟ, της Ευρωπαϊκής Ένωσης, να γλιτώσουν από την εξαθλίωση στις χώρες τους.

Οι ευθύνες της Ευρωπαϊκής Ένωσης και όλων των ελληνικών κυβερνήσεων, όπως της σημερινής της Νέας Δημοκρατίας, αποδεικνύονται για μια ακόμη φορά τεράστιες. Τα καθημερινά, σχεδόν, ναυάγια, είναι το αποτέλεσμα αυτού του άθλιου και απάνθρωπου ευρωενωσιακού πλαισίου, όπως του Κανονισμού του Δουβλίνου, του νέου Συμφώνου για τη Μετανάστευση και το Άσυλο, που εφαρμόζεται σταδιακά και εντείνει την καταστολή στα σύνορα για τους αιτούντες άσυλο, με τη συνδρομή της Frontex. Σημαντικό επιβαρυντικό ρόλο σε όλες αυτές τις τραγικές εξελίξεις, έχει και η κοινή δήλωση Ευρωπαϊκής Ένωσης - Τουρκίας του 2016.

Το Κομμουνιστικό Κόμμα Ελλάδας, όσον αφορά την κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Μολδαβίας, από θέσεις αρχής, καταψηφίζει την υπό συζήτηση Συμφωνία Επανεισδοχής μεταξύ Ελλάδας- Μολδαβίας. Δεν είναι τίποτε περισσότερο από την εφαρμογή της αντιμεταναστευτικής πολιτικής της Ευρωπαϊκής Ένωσης, αλλά και των ελληνικών κυβερνήσεων. Το Κομμουνιστικό Κόμμα Ελλάδας έχει μια ριζικά διαφορετική στάση απέναντι στο μεταναστευτικό και προσφυγικό πρόβλημα.

Θεωρούμε ότι είναι ένα πρόβλημα καθαρά ταξικό και οφείλεται σε συγκεκριμένες και ταυτόσημες αιτίες. Οι πρόσφυγες και οι μετανάστες δεν είναι κάποια νομαδική περιφερόμενη ομάδα ανθρώπων ανά την υφήλιο που ενέσκηψε στα ευγενή εντός εισαγωγικών Ευρωενωσιακά σύνορα. Είναι βασανισμένες τραγικές ανθρώπινες υπάρξεις που τις δημιούργησε η πολιτική της Ευρωπαϊκής Ένωσης, το ΝΑΤΟ, οι Ηνωμένες Πολιτείες της Αμερικής, οι ιμπεριαλιστικές χώρες με τους ιμπεριαλιστικούς πολέμους που έκαναν και συνεχίζουν να κάνουν Αφγανιστάν, Ιράκ, Λιβύη, Συρία, Γιουγκοσλαβία, Ουκρανία, Σομαλία, Παλαιστίνη, ο κατάλογος τέλος δεν έχει. Τους ξερίζωσε και τους καταδιώκει η φτώχεια, η εξαθλίωση που έχουν καταδικάσει τους εργαζόμενους οι ξένοι, αλλά και οι ντόπιοι καπιταλιστές σε χώρες όπως είναι το Μπαγκλαντές, το Πακιστάν αλλά και σε πολλές άλλες χώρες της Αφρικής και της Ασίας.

Αυτού του είδους οι συμφωνίες αποτελούν κομμάτι του παζαριού μεταξύ των ιμπεριαλιστικών κρατών.

Αφού ξεριζώσουν με τις επεμβάσεις εκατομμύρια κόσμο από τις χώρες τους στη συνέχεια τι κάνουν;

Παζαρεύουν δήθεν περίλυποι πόσους και ποιους θα πάρουν ανάλογα με τις ανάγκες τους για φτηνό εργατικό δυναμικό. Το είδαμε αυτό να συμβαίνει και στη Γερμανία. Η ευαισθησία τους για τους Σύριους πρόσφυγες εξαντλήθηκε μόλις κάλυψε τις ανάγκες των βιομηχανιών της. Ανάγκες που προδιέγραψε ξεδιάντροπα και δημόσια ο εκεί πρόεδρος των Γερμανών βιομηχάνων. Είναι χαρακτηριστικό ότι η Ευρωπαϊκή Ένωση υπέγραψε τη συμφωνία αυτή με τη Μολδαβία το 2007. Έρχεται σήμερα με τη μορφή πρωτοκόλλου για τα τεχνικά ζητήματα εφαρμογής τους ανάμεσα στην Ελλάδα και τη Μολδαβία, τα οποία βέβαια είναι σχεδόν πάνω δύο πανομοιότυπα με τις ήδη υπογεγραμμένες αντίστοιχες συμφωνίες και με άλλα κράτη.

Κατά την άποψή μας η χρονική συγκυρία που φέρνετε αυτή τη συμφωνία για ψήφιση δεν είναι τυχαία. Παρουσιάζεται η υπογραφή της δήθεν σαν μια εκκρεμότητα. Στην πραγματικότητα, όμως, τη φέρνετε σε μια περίοδο που οι εξελίξεις στην εγγύτατη περιοχή αυτής της χώρας είναι ραγδαίες. Το 60% των συνόρων της είναι σύνορα με την Ουκρανία, στο έδαφος της οποίας αναμετρώνται σήμερα οι ΗΠΑ, ΝΑΤΟ και Ευρωπαϊκή Ένωση με τη Ρωσία όπου κόσμος πεθαίνει, κόσμος πιστώνεται και ξεριζώνεται. Τη φέρνετε σε μια περίοδο που το προσφυγικό-μεταναστευτικό βρίσκεται στο επίκεντρο της συζήτησης στην Ευρωπαϊκή Ένωση. Σε μια περίοδο όπου εκατοντάδες χιλιάδες απελπισμένων ανθρώπων βρίσκονται εγκλωβισμένοι στην περίμετρο της Ευρωπαϊκής Ένωσης, κυρίως στην Τουρκία, προερχόμενοι από Ιράκ, Αφγανιστάν, Σερβία, Αφρική, Μέση Ανατολή. Εκεί δηλαδή που δρουν οι σύμμαχοι της Κυβέρνησης. Ανάμεσά τους και πολλά μικρά παιδιά θύματα των ίδιων ανταγωνισμών που τους ξερίζωσαν από τις πατρίδες τους.

Η υποκρισία όλων σας τώρα που η όξυνση των ιμπεριαλιστικών ανταγωνισμών και επεμβάσεων μεγαλώνει και είναι δεδομένο ότι θα φέρει νέα κύματα κατατρεγμένων καθημερινά κλιμακώνεται. Σαν αθώοι του αίματος κάνετε όλοι πως δεν γνωρίζετε ότι η απελπισία εκατομμυρίων ανθρώπων, σε όλο τον κόσμο, η βάρβαρη και η πολύμορφη καπιταλιστική εκμετάλλευση είναι αυτή που τους σπρώχνει να εγκαταλείψουν κάθε χρόνο με κάθε τρόπο τις χώρες τους διακινδυνεύοντας ακόμη και τη ζωή τους.

Φυσικά και η Κυβέρνηση το γνωρίζει, φυσικά και ο ΣΥΡΙΖΑ και το ΠΑΣΟΚ-ΚΙΝΑΛ συμφωνούν και στηρίζουν αυτές τις επιλογές. Γι’ αυτό λαμβάνονται και αυτά τα μέτρα για να αντιμετωπιστεί ως βαφτίζεται η απειλή. Απειλή ονομάζετε τα εκατομμύρια των ξεριζωμένων αυτών που κυνικά υπολογίζετε ότι θα αυξηθούν τα επόμενα χρόνια εξαιτίας αυτών των ανταγωνισμών που οξύνονται σε κάθε γωνιά του χάρτη, αλλά και της φτώχειας, των κλιματικών μεταβολών και λοιπά. Όπως και να ονομαστούν παράτυποι, παράνομοι, λαθρομετανάστες είναι δεδομένο ότι η φύση του ζητήματος δεν αλλάζει. Η αιτία της μετανάστευσης είναι η ίδια με την αιτία της προσφυγιάς. Αυτός που βομβαρδίζει είναι αυτός που φτιάχνει και τους δουλεμπόρους. Είναι αυτός που πνίγει τους πρόσφυγες, τα γυναικόπαιδα στη θάλασσα, δημιουργεί τους ανέργους, μειώνει τα μεροκάματα, διακινεί τα ναρκωτικά, κάνει εμπόριο γυναικών φτιάχνει τους βομβιστές και το όνομα του είναι κοινό και διεθνές.

Σε όλα αυτά, συμμετέχετε όλοι σας. Συμμετέχετε, διότι στηρίζετε και υποστηρίζετε, πολύτροπα, τις εγκληματικές Νατοϊκές ορδές. Στηρίζετε την πολιτική των ΗΠΑ και της Ευρωπαϊκής Ένωσης –είτε αυτοί ετοιμάζονται, για επεμβάσεις, ασκούμενοι, είτε ήδη δρουν σε διάφορες περιοχές του κόσμου. Αφήστε, λοιπόν, κατά μέρος τη λύπη σας. Είναι κάλπικη.

Ο λαός μας το γνωρίζει και είναι παρήγορο το γεγονός ότι πληθαίνουν, καθημερινά, τα δείγματα της αντίθεσής του απέναντι στην πολιτική σας.

Όπως προανέφερα, το Κομμουνιστικό Κόμμα Ελλάδας καταψηφίζει και αυτήν τη Συμφωνία.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο ζητεί ο κ. Καμίνης, για λίγο. Ορίστε.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κυρία Πρόεδρε.

Τελικά, εμείς υπερψηφίζουμε το νομοσχέδιο.

Ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε τον κύριο Καμίνη.

Διορθώνουμε: Άρα, ο Ειδικός Αγορητής του Κινήματος Αλλαγής συνάδελφος, κ. Γεώργιος Καμίνης, δήλωσε ότι υπερψηφίζει το νομοσχέδιο.

Συνεχίζοντας, τον λόγο θα λάβει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, φέρνετε για κύρωση άλλη μια Συμφωνία επανεισδοχής παράνομων μεταναστών, που υπέγραψε η χώρα μας με τη Μολδαβία, το 2014, στην Αθήνα. Από το 2007 είχε υπογραφεί αυτό το Πρωτόκολλο – η ευρωπαϊκή κοινότητα με τη Μολδαβία- βάσει του άρθρου 19. Και αυτή η Συμφωνία, λοιπόν –λέτε, σύμφωνα με την Αιτιολογική Έκθεση, όπως διαβάσαμε και εμείς, ότι - αποτελεί ένα από τα μέσα πρόληψης, αντιμετώπισης και διαχείρισης του φαινομένου της παράτυπης μετανάστευσης. Και ότι η παράτυπη αυτή μετανάστευση, τουλάχιστον, παρουσιάζεται όχι μόνο ως εθνικό, αλλά ως ένα κοινό ευρωπαϊκό πρόβλημα.

Κοιτάξτε, για το ότι χρειάζεται άμεση και αποτελεσματική αντιμετώπιση, δεν θα διαφωνήσουμε επ’ ουδενί.

Η αλήθεια είναι ότι σας πήρε, όμως, κύριε Υπουργέ, ως Κυβέρνηση, πάρα πολύ καιρό να συνειδητοποιήσετε το μέγεθος του προβλήματος, το βάρος, που σηκώνει η χώρα μας και οι Έλληνες πολίτες, με όλους τους παράνομους μετανάστες που κατακλύζουν τη χώρα.

Να θυμίσω ότι, όταν αναλάβατε τη διακυβέρνηση της χώρας, καταργήσατε το Υπουργείο Μετανάστευσης, το ενσωματώσατε στο δικό σας Προστασίας του Πολίτη και, μετά, αφού είδατε ότι δεν μπορείτε να τα βγάλετε πέρα, επαναφέρατε το Υπουργείο Μετανάστευσης; Δικά σας έργα και ημέρες είναι αυτά όλα. Τόσο καλά είχατε ζυγίσει την κατάσταση, όταν αναλάβατε τη διακυβέρνηση.

Για εσάς, όμως, για την Κυβέρνηση, η αντιμετώπιση της παράνομης μετανάστευσης δεν σημαίνει οριστική επίλυση του προβλήματος, ενώ εμείς θέλουμε την οριστική επίλυση. Εσείς, απλά, διαχειρίζεστε τετελεσμένα. Δεν προχωράτε σε λύση.

Και, αλήθεια, πόσο αποτελεσματικές, για τη χώρα μας, είναι τέτοιου είδους Συμφωνίες; Αλήθεια -δηλαδή, όταν θα σας ακούσουμε, μετά- να μας πείτε ότι τέτοιου είδους Συμφωνίες προσφέρουν λύση στη χώρα μας και ότι αυτό το πρόβλημα αντιμετωπίζουμε.

Υποστηρίζετε ότι συνιστούν ένα κρίσιμο εργαλείο για τη χώρα μας και ότι αποτελούν αποτρεπτικό παράγοντα για τους επίδοξους παράνομους μετανάστες. Με τέτοιες Συμφωνίες περιμένετε να αντιμετωπίσετε τα παράνομα κυκλώματα και τους διακινητές; Με τέτοιες Συμφωνίες, κύριε Οικονόμου, θα αναχαιτίσετε την παράνομη μετανάστευση στη χώρα μας, που προωθεί και εργαλειοποιεί η Τουρκία, από ξηρά και θάλασσα;

Και μιλάτε για ευρωπαϊκό επίπεδο του προβλήματος, για το ότι τα εθνικά μας σύνορα είναι και ευρωπαϊκά σύνορα. Πού είναι, όμως, η ευρωπαϊκή αλληλεγγύη; Που είναι η ευρωπαϊκή αμοιβαιότητα; Που είναι η ενιαία ευρωπαϊκή πολιτική; Που είναι η δίκαιη ευρωπαϊκή πολιτική, που θα μοιράσει το βάρος του μεταναστευτικού σε όλες αυτές τις χώρες;

 Τόσος λόγος και φασαρία έγινε, για παράδειγμα, για το ευρωπαϊκό Σύμφωνο για τη μετανάστευση και το άσυλο. Και ακόμη το περιμένουμε. Οι πιέσεις που ασκούνται, η απροθυμία άλλων κρατών μελών να αναλάβουν το μέρος που τους αναλογεί, έμπρακτα, όχι στα λόγια, ουσιαστικά και προσχηματικά δίνουν κάποια ψίχουλα. Όλα αυτά δείχνουν ότι οι ευρωπαϊκές αρχές και οι αξίες αποτελούν μόνο ευχολόγια και τίποτα άλλο.

Πώς είναι δυνατόν να ταυτίζετε, μετά από αυτά που σας περιέγραψα, κύριε Υπουργέ, το ευρωπαϊκό, το ενωσιακό συμφέρον με το εθνικό; Πόσα νομοσχέδια έχετε φέρει, ως Κυβέρνηση, με την αιτιολογία ότι πρέπει να εκπληρώσουμε τις υποχρεώσεις μας απέναντι στην Ευρωπαϊκή Ένωση και τα άλλα μέλη κράτη; Ως πότε θα δίνουμε, ως χώρα, αλλά δεν θα ζητάμε, δεν θα διεκδικούμε, δεν θα απαιτούμε ως χώρα; Ως πότε θα πληρώνει ο ελληνικός λαός και θα σηκώνει αυτό το βάρος; Ειδικά τώρα, με την οικονομική κρίση, την επισιστική, την ενεργειακή κ.λπ., περνάει πολύ δύσκολα ο Έλληνας πολίτης.

Την ίδια στιγμή, όμως, που δεν υπάρχει δημοσιονομικός χώρος για τους Έλληνες, υπάρχουν λεφτά για στέγαση, για σίτιση και για άθληση όλων αυτών που έχουν κατακλύσει τη χώρα μας. Και, τους παρέχετε, ως Κυβέρνηση, προνόμια και επιδόματα. Λοιπόν, δεν υπάρχουν δημοσιονομικά περιθώρια.

Και, επειδή μιλάμε για Συμφωνίες επανεισδοχής και για την αποτελεσματικότητα αυτών των Συμφωνιών, η ίδια η Ευρωπαϊκή Ένωση παραδέχεται ότι δεν έχουν τα αναμενόμενα αποτελέσματα, βάζοντας μάλιστα και εξωτερικούς ελεγκτές να ελέγξουν τα συμφωνηθέντα.

Ωφελείται η χώρα μας, κύριε Υπουργέ, από Συμφωνίες που συνεπάγονται μεγαλύτερα βάρη επιστρέφοντας τους παράνομους μετανάστες στη χώρα εισόδου της Ευρωπαϊκής Ένωσης, όταν πολλά μέλη - κράτη ενδιαφέρονται μόνο να ξεφορτωθούν τους παράνομους μετανάστες αδιαφορώντας πού θα καταλήξουν και τι θα απογίνουν;

 Γιατί θα πρέπει, κύριε Υπουργέ, να επιβαρύνεται το αιτούν μέρος, δηλαδή, η χώρα μας στην προκειμένη περίπτωση όλα τα έξοδα μεταφοράς που προκύπτουν στο πλαίσιο των προβλεπόμενων διαδικασιών;

 Με αυτόν τον τρόπο, λοιπόν, πιστεύουμε ότι δεν εξυπηρετείται το εθνικό συμφέρον, αλλά προωθούνται συμφέροντα και πολιτικές που δεν δίνουν σημασία στις ανάγκες των Ελλήνων πολιτών.

Είδαμε άλλωστε - και αυτό επίσης είναι πολύ σημαντικό - πόσο τήρησε τη Συμφωνία με την Ευρωπαϊκή Ένωση η Τουρκία με βάση την κοινή δήλωση Ευρωπαϊκής Ένωσης – Τουρκίας το 2016. Χρηματοδοτήθηκε με δισεκατομμύρια ευρώ η Τουρκία από την Ευρώπη για την αντιμετώπιση - και καλά - του μεταναστευτικού, αλλά έκανε ακριβώς το αντίθετο. Όχι απλώς δεν το αναχαίτισε, αλλά προωθεί και το επεκτείνει, εργαλειοποιεί το μεταναστευτικό με κάθε μέσο και με κάθε τρόπο.

Και επειδή μιλάμε για πολιτικές, να βάλουμε στην κουβέντα τώρα και ένα άλλο κομμάτι πολύ σημαντικό για το πώς, λοιπόν, πρέπει να αντιμετωπιστεί αυτή η παράνομη μετανάστευση.

Πόσον καιρό, κύριε Οικονόμου, η Ελληνική Λύση από την πρώτη μέρα που μπήκαμε εδώ μέσα σας έχουμε επισημάνει τον ρόλο των Μ.Κ.Ο. και τη δράση των ανεξέλεγκτων Μ.Κ.Ο..

 Σήμερα Μ.Κ.Ο. βρίζει Υπουργό της Κυβέρνησης τον κύριο Μηταράκη και τον αποκαλεί χαζό, ηλίθιο. Έπρεπε να φτάσουμε στο σημείο αυτό;

 Σας το έχουμε πει πάρα πολλές φορές ότι πίσω από αυτά τα κυκλώματα βρίσκονται Μ.Κ.Ο. που με πρόσχημα την προστασία των ανθρωπίνων δικαιωμάτων παρακινούν παράνομους μετανάστες, τους υποστηρίζουν με κάθε μέσο, ακόμη και χάρτες τους δίνουν με περάσματα από πού θα περάσουν και εσείς τελικά η κυβέρνηση τι κάνατε;

 Είχατε πει, μετά από πιέσεις που ασκήσαμε πάρα πολλές και ας αντέδρασαν τα υπόλοιπα κόμματα, δεν μας αφορά, ότι θα τις ελέγχατε, ότι θα τις κλείνατε και τελικά και δεν τις έχετε ελέγξει, αλλά ούτε τις έχετε καταγράψει καν. Δεν τις έχετε κλείσει και θα μπορούν οι Μ.Κ.Ο. να εκπροσωπούν δικαστικά παράνομους μετανάστες και τους δίνετε και τη δυνατότητα χρηματοδότησης και – προσέξτε- αυτός είναι νόμος δικός σας.

 Ψηφίστηκε στη Βουλή των Ελλήνων οι Μ.Κ.Ο. να μπορούν να εκπροσωπούν δικαστικά τους παράνομους μετανάστες και τώρα που σκάνε τα δημοσιεύματα το ένα μετά το άλλο και κάνουν λόγο για επικεφαλής Μ.Κ.Ο. που βρίσκονται σε ανοιχτή γραμμή με τούρκους δουλέμπορους, με τούρκους ένστολους. Μ.Κ.Ο. που κατά τα άλλα νοιάζονται για τα ανθρώπινα δικαιώματα, τι άλλο περιμένουμε, δηλαδή, ως χώρα; Τι άλλο περιμένετε ως κυβέρνηση;

Πώς να το πούμε πιο ξεκάθαρα, κύριε Υπουργέ;

 Κλείστε τις.

 Ξηλώστε τις.

 Τελειώνετε με αυτή τη γάγγραινα των Μ.Κ.Ο..

 Αποτελούν γάγγραινα. Μιλάμε για κυκλώματα που χρηματοδοτούνται για να διακινούν παράνομα ανθρώπους.

Τι άλλο να πούμε;

Δεν υπάρχει κάτι άλλο.

 Πέρασαν τρεισήμισι χρόνια.

 Επειδή μιλάμε για πολιτικές τα πράγματα χειροτερεύουν ακόμα περισσότερο για τη χώρα μας από τα τεράστια λάθη που κάνετε και γενικότερα στην εξωτερική πολιτική.

Πώς έχετε καταφέρει να μας βλέπουν ως εχθρούς αρκετές χώρες που έχετε καταφέρει να καταστραφούν τις σχέσεις μας με άλλες, που το μόνο που σας ενδιαφέρει είναι να εξυπηρετείτε ξένα συμφέροντα;

Μέσα σε αυτόν τον κυκεώνα, σε αυτό το μπάχαλο στην εξωτερική πολιτική και τη διπλωματία η Τουρκία εκμεταλλεύεται ανθρώπους και καταστάσεις.

Κύριε Οικονόμου, θα καταψηφίσουμε, είναι εύλογοι οι λόγοι. Εμείς πιστεύουμε σε πιο δραστικά μέτρα, ουσιαστικά μέτρα για την αντιμετώπιση της παράνομης μετανάστευσης, αλλά θα ήθελα στο σημείο αυτό, κυρία Πρόεδρε, να ξεκαθαρίσουμε κάτι.

 Είμαστε ένα κόμμα το οποίο πολλές φορές η Αντιπολίτευση το έχει κατηγορήσει ότι έχει αυστηρές θέσεις.

Θυμάμαι ομηρικές πολιτικές μάχες και στο Ελληνικό Κοινοβούλιο και στις Επιτροπές, κύριε Οικονόμου, όταν συζητούσαμε και το 2019 και το 2021 για την αυστηροποίηση του Ποινικού Κώδικα ήμασταν το μοναδικό κόμμα που ζητούσαμε πραγματική αυστηροποίηση των ποινών του Ποινικού Κώδικα.

 Είμαστε το μοναδικό κόμμα το οποίο έκανε λόγο για χημικό ευνουχισμό στους παιδοβιαστές.

Είμαστε το μοναδικό κόμμα που προτείναμε πραγματικά ισόβια για παιδοβιαστές. Πραγματικά ισόβια, όχι τα ισόβια της Νέας Δημοκρατίας στα 18 χρόνια και με καλή συμπεριφορά στα 12 χρόνια να είναι έξω.

 Αυτοί οι άνθρωποι πρέπει να σαπίσουν στη φυλακή, να μην ξαναδούν το φως του ήλιου. Αυτά έλεγε η Ελληνική Λύση.

Και έρχεστε πάλι στα λόγια μας και θα ανοίξει πάλι η κουβέντα για αυστηροποίηση ποινών και είναι λάθος να ακολουθούμε το περί δικαίου αίσθημα και την αντίδραση της κοινωνίας και μετά να νομοθετούμε, κύριε Υπουργέ. Πρέπει πρώτα να νομοθετούμε και όχι αφού γίνουν πρώτα αυτά που γίνονται κάθε μέρα.

Βλέπετε, εχθές, εκτός από την απίστευτη αυτή περίπτωση, αυτού του κτήνους που βίαζε την 12χρονη και το κύκλωμα αυτό, ένας άνθρωπος άλλος, ένα κτήνος άλλο, το οποίο είχε εκτίσει 7 χρόνια φυλακής, κύριε Οικονόμου, βγήκε και ξαναβίασε προχθές.

Βγήκε με τις δικές σας διατάξεις, τον Ποινικό Κώδικα που ψήφισε ο ΣΥ.ΡΙΖ.Α. και μετά «και καλά» αυστηροποίησε η Νέα Δημοκρατία. Γιατί λέτε για ισόβια αλλά δεν είναι πραγματικά ισόβια. Λέτε τη μισή αλήθεια στον κόσμο.

Εμείς λέμε, πραγματικά ισόβια. Παιδόφιλοι, παιδοβιαστές θα πεθάνουν στη φυλακή, δε θα ξαναβγούν έξω, δεν θα έχουν άδειες και δε θα πηγαίνουν στα Γρεβενά, στις Φυλακές Γρεβενών, κύριε Οικονόμου.

 Γιατί ειδική μεταχείριση για τους παιδόφιλους, τους βιαστές και τους παιδοβιαστές;

Γιατί στα Γρεβενά;

Γιατί σε μονόκλινα;

Γιατί να τους προστατεύσουμε και από τι να τους προστατεύσουμε;

Στις φυλακές, όπως είναι όλοι.

Γιατί να πάνε στο «λουξ», δεν κατάλαβα;

Γιατί πηγαίνουν στα Γρεβενά, οι παιδόφιλοι;

Αλλά μετά βγαίνουμε υποκριτικά και χύνουμε κροκοδείλια δάκρυα και βγαίνουν με θράσος σήμερα τα τρολ της Νέας Δημοκρατίας και λένε ότι η Ελληνική Λύση δεν υπερψήφισε την αυστηροποίηση του Ποινικού Κώδικα.

Επί της αρχής, όχι, γιατί ήταν πολύ λάιτ, αλλά θέλαμε το άρθρο 71, που ήταν για κακούργημα, για ισόβια, έστω αυτά τα ισόβια τα δικά σας, τα λάιτ ισόβια, τα 18 χρόνια, που στα 12 βγαίνουν, εννοείται το υπερψηφίσαμε.

Προς το ολότελα, καλή και η Παναγιώταινα.

Αλλά πάρτε αποφάσεις, μην είστε αριστεροφοβικοί.

Όταν λέμε «ισόβια», κύριε Οικονόμου, είστε άνθρωπος που γεννήθηκε, ανδρώθηκε, γαλουχήθηκε με μια στολή και υπηρετήσατε την Ελληνική Αστυνομία. Γνωρίζετε πάρα πολύ καλά τι λέω τώρα και τι λέμε, ως Ελληνική Λύση.

Όταν λέμε «ισόβια» για τέτοιου είδους κτήνη, είναι ισόβια. Ούτε άδειες ούτε στα 12 χρόνια να βγει ούτε στα εφτά χρόνια να βγει ούτε τίποτα.

Τελεία και παύλα.

Έχουμε κάνει κουβέντα για χημικό ευνουχισμό. Το έχουμε προτείνει, εφαρμόζεται σε αρκετές χώρες στο εξωτερικό, γιατί αυτοί οι άνθρωποι είναι άρρωστοι, δε μπορούν να το ελέγξουν, λένε κάποιοι. Κάποιοι άλλοι λένε κάντε το μας, λυτρώστε μας.

Το ξέρετε.

Ποια είναι η ψευδαίσθηση που έχετε, ότι αν αυτοί οι άνθρωποι, μετά από 7, 8 ή10 χρόνια βγουν από τη φυλακή, δε θα επαναλάβουν το ίδιο;

Τι, θα συνετιστούν, θα σωφρονιστών;

Το πιστεύει κανείς, αυτή τη στιγμή, αυτό;

Άρα, λοιπόν, πάρτε αποφάσεις και απαντήστε μας. Το παράδειγμα ήταν πάλι προχθές. Ο άλλος βγήκε μετά από εφτά χρόνια και ξαναβίασε δύο παιδάκια.

Γιατί τους πάτε στις φυλακές στα Γρεβενά;

Δεν το καταλαβαίνω.

Γιατί ιδιαίτερη μεταχείριση;

Κανονικά, όπως όλος ο κόσμος, εκεί που πρέπει να πάνε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Η κυρία Απατζίδη έχει τον λόγο μέσω τηλεδιάσκεψης.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κυρίες και κύριοι συνάδελφοι, έχουμε συγκλονιστεί όλοι με αυτό το θέμα που σηκώνουν στη βουλή αυτό το θέμα, του βιασμού του 53χρονου στην 12χρονη και γενικότερα, οι κατά συρροή βιασμοί και μαστροπεία σε βάρος της ανήλικης, έχουν συνταράξει όλη τη χώρα.

Το θέμα είναι ότι το συγκλονιστικό, πέρα από τις πολιτικές διασυνδέσεις που είχε, όπως φαίνεται, ο φερόμενος ως δράστης, είναι ότι, σύμφωνα με την έρευνα ,υπήρχε και ένα δίκτυο από πάνω από 213 άλλα κτήνη, άνδρες, τα οποία συμμετείχαν σε δίκτυο σχετικό με την κακοποίηση της ανήλικης.

Αυτό είναι ένα γεγονός που δείχνει μια φοβερή σήψη στην κοινωνία μας. Είναι πολιτικό θέμα, είναι πολιτικό ζήτημα να μην υπάρξει καμία συγκάλυψη και να έρθουν στο φως όλα. Άπλετο φως σε αυτήν την υπόθεση και να σταματήσει, όπως είπε και ένας άλλος συνάδελφος, αυτό που συμβαίνει έξω από το σπίτι της ανήλικης.

Πρέπει να βρουν τους δράστες, να δώσουν τα ονόματα των δραστών, αυτοί που ψήφισαν να συνευρεθούν με ένα ανήλικο παιδί, για να προστατευτεί όλη η υπόλοιπη κοινωνία από αυτούς τους ανθρώπους.

Αναφορικά με την κύρωση της Συμφωνίας, πρόκειται για μια Συμφωνία από το 2007. Γιατί, όμως, τη φέρνετε αυτή τη στιγμή; Πρόκειται για μη κύρωση από το 2007 και έρχεται τώρα μετά από 15 ολόκληρα χρόνια να επικυρωθεί από το Ελληνικό Κοινοβούλιο. Αυτό δείχνει και τη σημασία που έδιναν όλες διαχρονικά οι κυβερνήσεις για να υλοποιηθεί αυτή η κύρωση στη Συμφωνία και βλέπουμε ότι η προφανής απάντηση είναι ότι αυτό εντάσσεται στο γενικότερο ξενοφοβικό κλίμα που έχει στήσει η κυβέρνηση Μητσοτάκη, εδώ και τρία χρόνια.

Ξεπλένετε παράλληλα και την εγκληματική πολιτική που ακολουθείτε στο μεταναστευτικό με τη συνεχή παραβίαση του διεθνούς δικαίου μέσω των επαναπροωθήσεων που έχουν στοιχίσει τη ζωή σε πλήθος μεταναστών. Αυτό το λέμε λόγω της φρασεολογίας που χρησιμοποιείται στην Αιτιολογική Έκθεση. Λόγου χάρη, γίνεται αναφορά σε ισχυρότατες μεταναστευτικές ροές, σε ποικίλες οικονομικές, κοινωνικές, ανθρωπιστικές και πολιτικές συνέπειες σε εθνικό και ευρωπαϊκό επίπεδο, με την παράτυπη μετανάστευση να γίνεται αντιληπτή ως πρόβλημα που χρήζει άμεσης αντιμετώπισης.

Είναι σαφές, κύριοι της Κυβέρνησης, ότι για εσάς οι μετανάστες είναι το πρόβλημα. Είναι το πρόβλημα για όλα. Με τη Συμφωνία αυτή προσπαθείτε δήθεν να λύσετε αυτό που ονομάζεται πρόβλημα. Βέβαια, η συγκεκριμένη Συμφωνία προφανώς αφορά μόνο σε άτομα από τη Μολδαβία που ουσιαστικά αποτελούν αμελητέα ποσοστά και το ξέρετε, όσον αφορά τη μετανάστευση. Η εν λόγω Συμφωνία για εμάς είναι ετεροβαρής, καθώς οι μεταναστευτικές ροές μεταξύ των δύο πλευρών είναι μονόπλευρες.

Η Αιτιολογική Έκθεση πάντως δεν χάνει την ευκαιρία να παρουσιάσει τη Μολδαβία σχεδόν ως απειλή. Μιλάμε για μια χώρα με 2,6 εκατομμύρια πληθυσμό, μια χώρα χωρίς χερσαία σύνορα με την Ελλάδα και αναρωτιόμαστε αν έστω και ένας Μολδαβός μπορεί να έρθει ως παράτυπος μετανάστης στη χώρα μας. Βεβαίως, κατατίθενται αντίστοιχες Συμφωνίες σε πολλές περιπτώσεις, δεν είναι κάτι το ασυνήθιστο. Είναι ουσιαστικά κάτι που πολλές φορές το έχετε φέρει και εσείς και οι προηγούμενες κυβερνήσεις στο Κοινοβούλιο.

Δε μπορούμε να παραβλέψουμε τη χρονική στιγμή που η Συμφωνία έρχεται προς κύρωση. Είναι μια στιγμή όπου ενισχύετε τον ξενοφοβικό παροξυσμό της κυβέρνησης που χρησιμοποιεί τους μετανάστες ως αποδιοπομπαία θύματα για το αδιέξοδο που έχει φέρει στη χώρα. Έχοντας ενσωματώσει και υπουργοποιήσει στο υποτίθεται κεντρώο σας Κόμμα ακροδεξιούς πολιτικούς με παρελθόν σε φασιστοειδή μορφώματα.

Προσπαθείτε να πείσετε ένα λαό καταπονημένο, εξουθενωμένο, ότι είναι πατριωτικό του καθήκον να βάλει στην άκρη τον ανθρωπισμό του. Να ρίξει στον ξένο το φταίξιμο για το φευγιό των παιδιών του, για την ερημοποίηση της χώρας. Να θεωρήσει ως εχθρό της χώρας μια ομάδα πολλαπλώς εργαλειοποιημένων κατατρεγμένων ανθρώπων. Εν προκειμένω τους μετανάστες από μια μικρή χώρα 2,6 εκατομμυρίων ανθρώπων.

Θεωρούμε ότι χρειάζεται δράσεις μεσοπρόθεσμες και μακροπρόθεσμες για την παραγωγική ένταξη των μεταναστών. Χρειάζεται παροχή μόνιμης άδειας εργασίας και παραμονή σε όποιον έχει κλείσει διετία στη χώρα μας ως εργαζόμενος. Σε όποιον έχει κλείσει δεκαετία χωρίς να εργάζεται και σε όλα τα παιδιά που έχουν γεννηθεί στη χώρα μας από τις πιο πάνω ομάδες.

Επίσης, χρειάζεται εντός διετίας έναρξη στις διαδικασίες παροχής υπηκοότητας για όσους έχουν μόνιμη άδεια εργασίας παραμονής. Θεωρούμε δικαίωμα όσων έχουν λάβει μόνιμη άδεια εργασίας παραμονής να φέρουν στη χώρα και την οικογένειά τους αν το επιθυμούν οι ίδιοι.

Από κει και πέρα, εφόσον έχουν συμφωνήσει σε ένα συγκεκριμένο Δήμο να γίνεται και εκεί η μόνιμη εγκατάστασή τους. Αναφορικά με την ένταξη των μεταναστών και προσφύγων που επιθυμούν να ενταχθούν παραγωγικά στη χώρα η κοινωνική ένταξη των μεταναστών δομείται πάνω σε έξι άξονες.

Να έχουν ΑΜΚΑ. Αυτό είναι καλό για όλους τους υπόλοιπους πολίτες, γιατί όπως λέει και το Σύνταγμα, όσοι είναι στην επικράτεια αντιμετωπίζονται ίσα σε όλα τα ζητήματα.

Διασφάλιση της ισότιμης επικοινωνίας ως προς τη γλώσσα.

Παραγωγική ένταξη με απόλυτη ισοτιμία αναφορικά με τα εργασιακά δικαιώματα

Δικαίωμα στη στέγη όλων των κατοίκων της χώρας.

Καμία οικογένεια να είναι χωρισμένη. Εν προκειμένω, να μπορούν οι Μολδαβοί μετανάστες να έχουν την οικογένεια τους στην Ελλάδα αν το επιθυμούν.

Να χρειάζεται σεβασμός στην πολιτισμική και θρησκευτική ιδιαιτερότητα. Με τους Μολδαβούς μας συνδέουν ασφαλώς πολλά κοινά χαρακτηριστικά, πολιτισμική δεσμοί, ήδη από την έναρξη του ελληνικού κράτους, αλλά και νωρίτερα.

Πρέπει να καταλάβουμε ότι οι μετανάστες δεν είναι ένα πρόβλημα προς επίλυση ή μια απειλή. Το πρόβλημα είναι ότι η ελλείψει νομικής και πολιτικής προστασίας από τους μετανάστες τους αφήνει εκτεθειμένους στην ατομική και συλλογική αυθαιρεσία. Οι μετανάστες ζουν σε ένα εχθρικό περιβάλλον, χωρίς κανένα δικαίωμα και η υπόσταση εξορίζεται μόνο από την ιδιότητα ότι είναι φθηνοί εργάτες. Το κλειδί για την επιτυχή ένταξη έγκειται στην εκπαίδευση, στην κατάρτιση και στις ευκαιρίες για εργασία στην κοινωνία.

Προαπαιτούμενα για αυτό είναι η εκμάθησης ελληνικής γλώσσας, η αξιοποίηση των δεξιοτήτων τους προς όφελος όλης της κοινωνίας, καθώς και ο σεβασμός στα θεμελιώδη δικαιώματα του ανθρώπου, στη ζωή, στην ελευθερία και στην αξιοπρεπή ισότιμη εργασία. Η ένταξη να αρχίζει από την ημέρα της άφιξης. Όποιος θέλει να γίνουν μέρος αυτής της κοινωνίας χρειάζεται δικαιώματα και πρόσβαση, χρειάζεται γλώσσα και κίνητρα. Στόχος μας ως ΜέΡΑ25, είναι μια κοινωνία όπου οι διαφορές δεν οδηγούν σε διακρίσεις και αποκλεισμό. Ο καθένας και η καθεμία μπορεί να βρει τη θέση του επί ίσοις όροις και να εισακούεται η φωνή του.

Για αυτό το ΜέΡΑ25 προτείνει να υπάρχει και ένα όργανο με τους αλλοδαπούς, μόνιμων κατοίκων, ουσιαστικά, που θα εκλεγούν και οι ίδιοι τους ανθρώπους για να μπορούν να εκπροσωπούν, με δημοκρατικές διαδικασίες, για τις οποίες θα μεριμνά το Ελληνικό Κράτος. Κυβέρνηση, Αντιπολίτευση και λοιποί θεσμοί, δεν θα δύνανται πλέον να αντιμετωπίζουν τους αλλοδαπούς μόνιμους κατοίκους ως μια άμορφη, άβουλη ανθρώπινη μάζα, της οποίας οι απόψεις απλά δεν θα καταγράφονται. Θα καταγράφονται από εδώ και στο εξής, για εμάς τουλάχιστον. Αυτό είναι ισότιμη πρόσβαση παντού, καθώς δεν θα έχουμε καμία δυνατότητα παρέμβασης σε αποφάσεις και πολιτικές που καθορίζουν τις δικές τους ζωές.

Ουσιαστικά, αποσύνδεση του δικαιώματος οικογενειακής επανένωσης από την απόδειξη ορισμένου εισοδήματος, αποποινικοποίηση του αδικήματος της παράνομης εισόδου και διαμονής, δικαίωμα εκλέγειν και εκλέγεσθαι σε αυτοδιοικητικές εκλογές σε όλους τους αλλοδαπούς που συμπληρώνουν πέντε χρόνια νόμιμης διαμονής. Προτείνουμε, επίσης, τη θέσπιση ενός πρόσθετου τύπου άδειας ή της άδειας προς αναζήτηση εργασίας, διάρκειας ενός έτους, με στόχο την αναζήτηση εργασίας. Η μοναδική προϋπόθεση είναι το να μην έχει διεθνές ένταλμα σύλληψης και κατάθεση ποσού 4.000 χιλιάδων ευρώ για πιστοποίηση της αυτοσυντήρησης.

Αν ο αλλοδαπός βρει εργασία έχει συμπληρώσει 2 μήνες σε αυτή μέσα στο έτος, να λαμβάνει διετή άδεια διαμονής με δυνατότητα ανανέωσης. Αν ο μετανάστης βρει εργασία οριακά πριν τη λήξη της άδειας αναζήτησης εργασίας, η παραμονή του στη χώρα να παρατείνεται. Αυτά θεωρούμε ότι είναι σωστά μέτρα για την ορθή ανθρωπιστική μεταναστευτική πολιτική, προς το συμφέρον των μεταναστών, αλλά, πάνω από όλα, και το δικό μας. Για αυτό το λόγο ως ΜέΡΑ25 θα καταψηφίσουμε την κύρωση. Ευχαριστώ πολύ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Καθώς δεν έχει ζητήσει κάποιος συνάδελφος τον λόγο για να τοποθετηθεί, θα ήθελα να ρωτήσω τον κύριο Υπουργό αν θέλει να τοποθετηθεί.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη)**: Θα τοποθετηθώ αύριο λεπτομερώς στην Ολομέλεια, δεδομένου ότι ο Εισηγητής της Πλειοψηφίας αναφέρθηκε λεπτομερώς. Εξήγησε τα άρθρα και θα έχουμε την ευκαιρία να σχολιάσουμε την επικαιρότητα και ορισμένες άλλες τοποθετήσεις που έγιναν σήμερα. Ευχαριστώ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Κυρίες και κύριοι συνάδελφοι στο σημείο αυτό ολοκληρώθηκε η επεξεργασία και εξέταση του σχεδίου νόμου του Υπουργείου Προστασίας του Πολίτη.

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων. Ο Εισηγητής της Πλειοψηφίας, κ. Ιωάννης Παππάς, έχει ψηφίζει υπέρ. Ο Εισηγητής της Μειοψηφίας, κ. Διονύσιος-Χαράλαμπος Καλαματιανός, επιφυλάχθηκε. Ο Ειδικός Αγορητής του Κινήματος Αλλαγής, κ. Γεώργιος Καμίνης, ψήφισε υπέρ. Ο Ειδικός Αγορητής του Κομμουνιστικού Κόμματος Ελλάδας, κ. Νικόλαος Παπαναστάσης, ψήφισε κατά. Ο Ειδικός Αγορητής της Ελληνικής Λύσης, κ. Κωνσταντίνος Χήτας, κατά. Η Ειδική Αγορήτρια του ΜέΡΑ25, κυρία Μαρία Απατζίδη ψήφισε κατά.

Όπως προκύπτει από τις τοποθετήσεις των Εισηγητών και των Ειδικών Αγορητών, το άρθρο 1 γίνεται δεκτό ως έχει κατά πλειοψηφία. Επίσης, γίνεται δεκτό και το ακροτελεύτιο άρθρο. Έτσι το σχέδιο νόμου γίνεται δεκτό στο σύνολό του.

Συνεπώς, το σχέδιο νόμου του Υπουργείου Προστασίας του Πολίτη «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007» γίνεται δεκτό επί της αρχής, επί των άρθρων και στο σύνολό του κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

Τέλος και περί ώρα 17.20΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΑΝΝΑ ΜΑΝΗ – ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**